Vojtech Didi

**Vojtech Didi** (* 4. december 1940, Trenčín) je slovenský hudobný skladateľ a dirigent.

## Životopis
Vojtech Didi patrí k významným slovenským skladateľským osobnostiam. Narodil sa 4. decembra 1940 v Trenčíne, kde prežil aj mladosť a kde študoval  hru na akordeóne a klavíri. Väčšiu časť života prežil na Kysuciach.  Miestna príroda a ľudová kultúra ovplyvnili jeho neskoršiu tvorbu. Je profesorom kompozície na Akadémii umení v Banskej Bystrici. Jeho skladby poznajú a boli uvádzané v mnohých štátoch: Česko, Rakúsko, Maďarsko, Poľsko, Bulharsko, Slovinsko, Chorvátsko, Francúzsko, Švajčiarsko, Rusko, Čína, Litva, Španielsko a Taliansko.

### Dielo
Ťažisko práce Vojtecha Didiho spočíva v jeho skladateľskej tvorbe. Zložil dve opery: „*[[Matka Niobé]]* (hudobno-dramatický príbeh z antiky)“ a „*[[Na brehu priezračnej rieky (opera)|Na brehu priezračnej rieky]]* (hudobno-dramatická balada na motívy rovnomennej novely Rudolfa Jašíka)“ ; koncertnú omšu pre soprán, miešaný  zbor, organ a orchester *Missa Novisoliensis*;  dielo *Kvintensencia* pre veľký symfonický orchester; *Zeme dar*, kantátu pre detský hlas, barytón a symfonický orchester; *Hommage á Banská Bystrica*, slávnostnú skladbu pre veľký orchester a mnoho ďalších. Z jeho skladieb bolo vydaných 17 CD, 9 DVD a 1 USB nosič. Skomponoval 68 skladieb.

Na požiadanie skomponoval povinnú skladbu „*Canzonetta*“ pre medzinárodnú súťaž cimbalistov „Eurotalent 2000“ v Banskej Bystrici a skladbu pre akordeón „*Concertino*“ pre Medzinárodnú akordeónovú súťaž v Poprade v roku 2003. Skladba „*Inspirazione*“ odznela v hlavnom galaprograme na ISCM World Music Days v Ljubljane (Slovinsko) v roku 2003. 

Skladba *„Fare musica per contrabasso et pianoforte“* vznikla na objednávku medzinárodnej kontrabasovej súťaže Karla Ditters von Dittersdorfa ako povinná kompozícia pre rok 2013. Skladbu venoval koncertnému majstrovi Jánovi Krigovskému. Pri jej komponovaní mu ožila  spomienka na jeho starého otca Václava (Vinca), ktorý bol ľudový muzikant a celý život hral na kontrabas.

*Skladba „Musica rurale“ composizone per piano et archi v*znikla pre The European festival of Music academiens vo Varšave v roku 2013. Podmienkou bolo využitie národných folklórnych prvkov. V skladbe autor uplatňoval konštantné modálne terény. Pôdorysom skladby sú tri slovenské ľudové piesne. Skladba získala 2. cenu.

Skladba "*Zrodenie*" pre soprán a orchester vznikla v roku 2013 na podnet prof. Márie Tomanovej. Inšpiračným zdrojom bola zbierka básní *"Oblúky a priamky*" od Kataríny Starekovej, konkrétne tri básne "Lúka" , "Píšťalka" a "Zrodenie", kde skladateľ umelecky umocňuje ich myšlienky a dotvára ich.

Skladba "*Canzone eterna*" per soprano, recitazone, coro, misto e orchestra vznikla v roku 2014 na podnet doc. Paľa Tužinského v rámci projektu "Clemens". Inšpiračným zdrojom bola mariánska antifóna z 11. storočia "Salve Regina", báseň od Kataríny Starekovej "V žene nebo ukryté je" a modlitba "Ave Maria".

### Spoločenské ocenenia
* Cena ministra kultúry za rozvoj slovenského umenia v zahraničí
* 2001 - Cena ministra kultúry za rozvoj zborového spevu
* 2001 - Čestný občan mesta Čadca
* 2005 - Cena primátora mesta Turzovky
* 2005 - Osobnosť Kysúc – Čadca
* 2005 - Cena primátora mesta Banská Bystrica 

### Ceny
* *Počúvaj, počúvaj,* miešaný zbor (Hlavná cena medzinárodného festivalu V.F. Bystrého v Banskej Bystrici - 1994)
* *Sonet pre ráno, s*kladba pre komorný orchester (SHF – ocenená skladba – 1995)
* *Mojim deťom,* suita pre komorný orchester (Rok slovenskej hudby – osobitná prémia – 1996)
* *Zabelej sa, zabelej,* spevy  z Kysúc pre soprán, tenor, bas, miešaný zbor a orchester (SHF – ocenená skladba – 2005)
* *V jabloňovom sade, kde chodievam za krásou,* Composizioni per salterio é d archi (SHF – ocenená skladba – 2005)
* *Hommage á Banská Bystrica,* slávnostná skladba pre veľký orchester (SHF – ocenená skladba – 2005)
* *Ľudia sú láskou bohatí,* cyklus piesní pre mezzosoprán, flautu a klavír na verše M. Haľamovej (SHF – ocenená skladba – 2005)
* *Matka Niobé,* melodráma v dvoch obrazoch na motívy antických bájí (SHF – ocenená skladba – 2007)
* *Soireé,* Composizione pre fisarmonica (SHF – ocenená skladba – 2008)
* *Na brehu priezračnej rieky,* hudobno – dramatická balada na motívy rovnomennej novely Rudolfa Jašíka (SHF – ocenená skladba – 2010)

## Literatúra
* Zborová tvorba hudobného skladateľa Vojtecha Didiho / Alexander Melicher In: Cantus Choralis Slovaca 1996, zborník materiálov z II. medzinárodného sympózia o zborovom speve v Banskej Bystrici, Univerzita Mateja Bela 1996 ISBN 80-8055-107-3
* Kto bol kto v Banskej Bystrici v roku 2001

## Externé odkazy
* 

Kategória:Osobnosti z Trenčína
Kategória:Slovenskí hudobní skladatelia
Kategória:Slovenskí hudobní pedagógovia
Kategória:Slovenskí dirigenti
Kategória:Slovenskí vysokoškolskí pedagógovia
Kategória:Slovenskí univerzitní profesori
Kategória:Vyučujúci na Akadémii umení v Banskej Bystrici
Kategória:Rektori Akadémie umení v Banskej Bystrici